b'\n_START_ARTICLE_\nHarju (Somero)\n_START_PARAGRAPH_\nHarju on kyl\xc3\xa4 Somerolla Kirkkoj\xc3\xa4rven etel\xc3\xa4rannalla. Sen naapurikyli\xc3\xa4 ovat H\xc3\xa4rk\xc3\xa4l\xc3\xa4 l\xc3\xa4nness\xc3\xa4, Joensuu ja Lammi pohjoisessa ja Iham\xc3\xa4ki id\xc3\xa4ss\xc3\xa4. Kyl\xc3\xa4n v\xc3\xa4kiluku vuonna 2011 oli 410, mik\xc3\xa4 teki siit\xc3\xa4 v\xc3\xa4kiluvultaan Someron viidenneksi suurimman kyl\xc3\xa4n heti Joensuun, Jaatilan, Pappilan ja Lammin j\xc3\xa4lkeen._NEWLINE_Kirkonm\xc3\xa4en kulmakunta Harjun ja Lammin kyliss\xc3\xa4 on osa Someron keskustaajamaa, ja Harjun kyl\xc3\xa4ss\xc3\xa4 Kirkonm\xc3\xa4en alueella sijaitsevat Someron kirkko, keskiaikainen Someron sakaristo, 1700- ja 1800-luvuilta olevat lainamakasiinit, seurakuntatalo, siunauskappeli, entinen kellotapuli ja vanha ja uusi hautausmaa, jotka yhdess\xc3\xa4 muodostavat valtakunnallisesti merkitt\xc3\xa4v\xc3\xa4n rakennetun kulttuuriymp\xc3\xa4rist\xc3\xb6n. Harjun kyl\xc3\xa4n kautta kulkevat seututie 280 (Helsingintie) ja kantatie 52 (Salontie). Someron kirkkoymp\xc3\xa4rist\xc3\xb6n ohella kyl\xc3\xa4n kulttuurihistoriallisiin kohteisiin kuuluu ven\xc3\xa4l\xc3\xa4inen sotilashautausmaa Lamminnummella Helsingintien varressa._NEWLINE_Historialtaan Harju on kartanokyl\xc3\xa4, josta p\xc3\xa4\xc3\xa4osa tai ajoittain koko kyl\xc3\xa4 on aina 1800-luvulle asti kuulunut vuonna 1639 perustettuun Harjun kartanoon eli Rantakartanoon. Harjun kartano sijaitsee Kirkkoj\xc3\xa4rven rannassa H\xc3\xa4rk\xc3\xa4l\xc3\xa4ntien varressa jonkin matkaa Someron kirkolta l\xc3\xa4nteen, ja sen omistajiin on kuulunut muiden muassa Someron kirkkoherra Jacob Ritz. Viel\xc3\xa4 1980-luvulla kartanon vanhasta rakennuskannasta oli j\xc3\xa4ljell\xc3\xa4 1800-luvun puoliv\xc3\xa4liss\xc3\xa4 rakennettu siipirakennus. Isossajaossa Harju oli samaa jakokuntaa viereisen Lammin kyl\xc3\xa4n kanssa, ja Harjun ja Lammin sek\xc3\xa4 viereisten H\xc3\xa4rk\xc3\xa4l\xc3\xa4n ja Saarentaan kylien yhteisen\xc3\xa4 takamaana oli Laitiaistenmaa Tammelan rajalla; t\xc3\xa4st\xc3\xa4 on p\xc3\xa4\xc3\xa4telty ett\xc3\xa4 kyl\xc3\xa4t ovat kuuluneet viel\xc3\xa4 1600-luvulle asti samaan jakokuntaan.'